Siden lørdag er der registreret 128 nye smittede med coronavirus i Danmark. Det viser tal, som er sendt til Folketingets følgegruppe for covid-19, og som TV 2 er i besiddelse af. Det bringer det samlede antal smittede i uge 32 op på 677. De seneste uger er der sket en markant stigning i antallet af nye smittede. I uge 30 var tallet 247, mens det i uge 31 var 494. Lørdag i denne uge blev der registreret 169 nye smittede, hvilket var det højeste tal på én dag siden slutningen af april. Her var det særligt udbruddene i Aarhus og Ringsted, der kom til udtryk i det stigende antal smittede. Stigende smitte bekymrer Det stigende smittetal har fået frygten for en opblussen af smitte med coronavirus til at stige, hvilket har ført til en række nye anbefalinger og ikke mindst et krav om brug af mundbind i den kollektive trafik i Aarhus. Men det er ikke kun i Danmarks næststørste by, at indbyggerne skal vænne sig til at bruge mundbind. Det sagde statsminister Mette Frederiksen (S) til TV 2 lørdag. - Man skal begynde at stille sindet efter, at der kan komme nye nationale initiativer, som vi igangsætter for at undgå en nedlukning af samfundet igen – og det kan være at bære maske, sagde Mette Frederiksen. - Det kan komme som et krav og ikke bare en anbefaling. Det gør vi, når vi finder det nødvendigt. Jeg afviser det ikke. Jeg kan gå så langt som at sige, at vi er kommet et skridt nærmere på baggrund af de seneste dages tal. Millioner af masker på lager De øvrige regioner sender både testudstyr og fem millioner mundbind til Region Midtjylland for at assistere dem i at bekæmpe virusudbruddet. De nye krav til brug af masker i den offentlige trafik har allerede tørlagt mange af byens apoteker for mundbind, men søndag eftermiddag vil de første leveringer være på hylderne igen. Den ekstraordinære situation i byen gjorde, at det nationale lager for værnemidler sendte de fem millioner mundbind. De servicerer ellers primært sundhedsvæsenet. - Når der kommer et påbud, føler vi, det er vigtigt, at vi bringer noget af det, vi har købt, i spil ved at sende det til de private, der sælger det videre. Og så kan vi købe ind og fylde lageret op igen, siger Martin Magelund Rasmussen, der er centerdirektør på Rigshospitalet og national koordinator for det lager af værnemidler til Ritzau. Der er 90 millioner masker på lageret og yderligere 65 millioner på vej.

Referat:
I uge 32 er antallet af smittede oppe på 677 personer. I uge 30 var tallet 247.